4 Tsela e e molemolemo e re ka atamalanang thata le Jehofa ka yone ke go latela Keresete. Akanya fela ka kgalalelo e Jesu a neng a na le yone fa a ne a le gaufi le Rraagwe “pele lefatshe le nna gone”! (Joh. 17:5) Ke ene “tshimologo ya popo ka Modimo.” (Tshen. 3:14) E re ka e le “leitibolo la popo yotlhe,” o tshetse nako e telele thata kwa legodimong le Rraagwe, Jehofa. Mo dingwageng tsa pele Jesu a tla go nna motho mo lefatsheng, o ne a sa nne fela le Rraagwe. E ne e le tsala ya Modimo, a itumelela go dira le Mothatayotlhe, e bile o ne a na le kamano e e atamalaneng thata le ene go gaisa e batho bape ba kileng ba nna le yone. Jesu o ne a sa lebelele fela tsela e Rraagwe a neng a dira dilo ka yone, ka go ela tlhoko maikutlo a gagwe le dinonofo tsa gagwe, mme gape o ne a ithuta a bo a dirisa sotlhe se a neng a se ithuta ka ga Rraagwe. Seo se ne sa felela ka gore Morwa yono yo o kutlo a nne fela jaaka Rraagwe—mo Baebele e mmitsang “setshwano sa Modimo yo o sa bonaleng.” (Bakol. 1:15) Fa re latela Keresete gaufiufi, re ka kgona go atamalana thata le Jehofa.